[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.3.2009

KOM(2009) 133 endelig

RAPPORT FRA KOMMISSIONEN TIL RÅDET OG EUROPA-PARLAMENTET

om udviklingen af anden generation af Schengeninformationssystemet (SIS II) Situationsrapport Juli 2008 – december 2008

INDHOLDSFORTEGNELSE

1. Indledning 4

2. Projektstatus 4

2.1. Fremskridt i rapporteringsperioden 4

2.1.1. Overordnet tidsplan for SIS II 4

2.1.2. Forberedelse af migreringen 4

2.1.2.1. Migreringsretsakter 4

2.1.2.2. Specifikationer for konverteren 5

2.1.3. Netværksinstallation 5

2.1.4. Testning af det centrale SIS II 5

2.1.5. Test med deltagelse af medlemsstaterne og brugerne 5

2.1.5.1. Konnektivitetstest 5

2.1.5.2. Overensstemmelsestest 6

2.1.5.3. Driftstest 6

2.1.6. Operationel forvaltning 7

3. Forvaltning 7

3.1. Tidsplan 7

3.2. Økonomisk forvaltning 7

3.3. Projektstyring 8

3.3.1. Projektstyringsgruppen 8

3.3.2. SIS II-Udvalget 8

3.3.3. National planlægning og koordinering 9

3.3.4. Rådet 9

4. Prioriteter for den næste rapporteringsperiode 10

4.1. Udarbejdelse og gennemførelse af en analyse- og reparationsplan for at retteop på de problemer, som opstod under driftstesten 10

4.2. Samlet programforvaltningsstrategi 10

4.3. Testning 10

4.3.1. På vej mod en samlet testningsstrategi 10

4.3.2. Foreløbig systemafleveringstest 10

4.3.3. Forberedelse af den samlede test 11

4.4. Fremskridt med migreringen 11

4.5. Operationel forvaltning 11

4.6. Sikkerhed og databeskyttelse 11

5. Konklusioner 11

1. INDLEDNING

Denne situationsrapport beskriver det arbejde, som Kommissionen udførte i andet halvår af 2008 med hensyn til udviklingen af anden generation af Schengeninformationssystemet (SIS II). Den forelægges for Rådet og Europa-Parlamentet i henhold til artikel 6 i forordning (EF) nr. 2424/2001 af 6. december 2001[1] om udviklingen af anden generation af Schengeninformationssystemet (SIS II). Denne rapport udgør også en statusrapport om testene som omhandlet i Rådets forordning (EF) nr. 189/2008 og Rådets afgørelse 2008/173/EF om testning af anden generation af Schengeninformationssystemet (SIS II).

SIS II-projektet er opdelt i tre faser. Fase 1 vedrørte udformningen af systemet og blev afsluttet inden denne rapporteringsperiode. Fase 2 vedrører udviklingen og testningen af det centrale system, som har været problematisk i denne rapporteringsperiode. Fase 3 omfatter arbejdet med den afsluttende testning og migreringen fra SIS 1+, som anvendes nu, til SIS II. For at give et fuldstændigt billede af de forskellige aktiviteter i forbindelse med SIS II-projektet beskriver denne rapport de faktiske og mulige risici og den indsats, som er gjort eller planlagt på hvert af de områder, som behandles i rapporten. Desuden er der en række specifikke afsnit om den økonomiske og operationelle forvaltning og projektforvaltningen.

2. PROJEKTSTATUS

2.1. Fremskridt i rapporteringsperioden

2.1.1. Overordnet tidsplan for SIS II

I de første måneder af 2008 fokuserede Kommissionen i meget tæt samarbejde med medlemsstaternes og brugernes eksperter og "Venner af SIS II"[2] på at revidere tidsplanen for SIS II. Desværre løb hovedkontrahenten for udviklingen af SIS II ind i store problemer med det centrale system på trods af alle de forebyggende foranstaltninger, som Kommissionen havde truffet for at sikre, at testene kunne gennemføres planmæssigt (med slutdato i september 2009).

Den umiddelbare konsekvens var, at driftstesten blev indstillet den 4. september 2008, hvilket bragte den overordnede tidsplan, som var blevet godkendt af Ministerrådet, i fare.

Disse og andre spørgsmål blev drøftet indgående af "Venner af SIS II", i de kompetente forberedende organer i Rådet og på Rådets møder.

2.1.2. Forberedelse af migreringen

2.1.2.1. Migreringsretsakter

I april 2008 fremlagde Kommissionen retsakterne om migrering fra SIS 1+ til SIS II – Rådets forordning (EF) nr. 1140/2008[3] og Rådets afgørelse 2008/839/RIA om overgang fra Schengeninformationssystemet (SIS 1+) til anden generation af Schengeninformationssystemet (SIS II)[4]. Disse retsakter blev vedtaget på RIA-Rådets møde den 24. oktober 2008. Det budget, som er nødvendigt for at gennemføre videreudviklingen og opgaverne i forbindelse med migreringen i 2009, anslås til et samlet beløb på 14 mio. EUR for 2009. Om nødvendigt kan datoen (for migreringen) ændres efter den procedure, som er fastsat i artikel 17, stk. 2, i begge retsakter. Begge retsakter udløber på den dato, der fastsættes af Rådet, og i alle tilfælde senest den 30. juni 2010.

2.1.2.2. Specifikationer for konverteren

Der blev afholdt regelmæssige månedlige " SIS II-migreringsworkshopper " med medlemsstaterne, brugerne og hovedkontrahenten for udvikling for at fastlægge kravene til og specifikationerne for en konverter og procedurerne for migrering til SIS II. Konverteren er et teknisk værktøj, der muliggør en konsekvent og pålidelig kommunikation mellem de centrale systemer for SIS 1+ og SIS II under migreringen.

Parallelt hermed blev der forhandlet med hovedkontrahenten for udvikling om en ny specifik kontrakt, der skulle dække aktiviteterne i forbindelse med udviklingen af denne konverter.

Kravene til SIS II-konverteren er blevet fastlagt af Kommissionen i tæt samarbejde med medlemsstaternes og brugernes eksperter, og hovedkontrahenten for udvikling er i gang med at udvikle den.

2.1.3. Netværksinstallation

SIS II-projektet omfatter levering af et wide area-netværk, der opfylder kravene for så vidt angår tilgængelighed, sikkerhed, geografisk dækning og serviceniveau, således at de nationale og centrale systemer kan kommunikere med hinanden[5]. Den 1. juli 2008 blev der fundet en løsning på en konfigureringsfejl i den centrale enhed i Strasbourg, der havde medført et netværksudfald, som varede i to dage. Der er truffet korrigerende foranstaltninger for at forhindre, at sådanne problemer opstår i fremtiden.

2.1.4. Testning af det centrale SIS II

Formålet med systemløsningstesten var at kontrollere, at det centrale SIS II på hovedlokaliteten overholder den tekniske specifikation. Disse test, som blev gennemført uden de nationale systemer, blev afsluttet i december 2007 og godkendt i begyndelsen af 2008.

2.1.5. Test med deltagelse af medlemsstaterne og brugerne

På nuværende tidspunkt er der tre former for test, som gennemføres med deltagelse af medlemsstaterne og brugerne.

2.1.5.1. Konnektivitetstest

Konnektivitetstesten kontrollerer, om de nationale SIS II-systemer kan tilkobles det centrale SIS II-system.

Pr. 31. december 2008 havde følgende 27 medlemsstater og brugere afsluttet den uformelle konnektivitetstest: Østrig, Tyskland, Portugal, Luxembourg, Grækenland, Italien, Slovenien, Slovakiet, Island, Finland, Norge, Ungarn, Nederlandene, Tjekkiet, Litauen, Danmark, Spanien, Cypern, Sverige, Belgien, Polen, Estland, Malta, Letland, Frankrig, Schweiz og Eurojust.

To medlemsstater og en bruger var i gang med at gennemføre konnektivitetstesten: Irland, Det Forenede Kongerige og Europol.

2.1.5.2. Overensstemmelsestest

Overensstemmelsestesten kontrollerer samspillet mellem de enkelte nationale SIS II-systemer og det centrale SIS II-system på grundlag af et sæt foruddefinerede testsager, som er aftalt med medlemsstaterne og brugerne. De nationale systemer i hver medlemsstat kan have forskellige træk (f.eks. brug af en national kopi, håndtering af biometri); sættet af foruddefinerede testsager varierer derfor alt efter den enkelte medlemsstats profil.

Følgende 26 medlemsstater og brugere har deltaget i den formelle overensstemmelsestest: Østrig, Tyskland, Portugal, Luxembourg, Grækenland, Italien, Slovenien, Slovakiet, Island, Finland, Norge, Ungarn, Nederlandene, Tjekkiet, Litauen, Danmark, Spanien, Cypern, Sverige, Belgien, Polen, Estland, Malta, Letland, Frankrig og Schweiz.

Der er gjort betydelige fremskridt med både det centrale SIS II-system og de nationale SIS II-systemer siden første halvår af 2008. Der er imidlertid endnu ingen af medlemsstaterne, som har kunnet gennemføre hele sættet af foruddefinerede testsager. Der er derfor endnu ingen af medlemsstaterne, der har kunnet bevise, at de har opnået fuld overensstemmelse. Dette skyldes delvis problemer med det centrale SIS II-system, men næsten alle medlemsstaterne og brugerne har også haft problemer med deres nationale systemer. I betragtning af denne situation vil medlemsstaterne og brugerne gennemføre de formelle overensstemmelsestest igen, efter at den næste version af softwaret for det centrale SIS II-system er blevet installeret.

2.1.5.3. Driftstest

Driftstesten kontrollerer, at det centrale system kan fungere med et sæt opkoblede nationale systemer. Denne fase af testningen omfatter medlemsstaterne og brugerne selv i stedet for simulatorer. Driftstesten blev indstillet den 4. september 2008 på grund af en række væsentlige problemer med det centrale system. Problemerne vedrørte bl.a. følgende:

- Visse test til kontrol af datakonsistensen mellem de oplysninger, som er lagret i det centrale system og de nationale systemer, gav ikke et klart resultat.

- Der opstod problemer med fremsendelsen af meddelelser mellem det centrale system og de nationale systemer; nogle meddelelser nåede aldrig frem, mens andre blev modtaget to gange.

- Genereringen og registreringen i de centrale systemer eller i de nationale systemer af de store mængder oplysninger, som er nødvendige for funktionstest, viste sig ikke at kunne gennemføres inden for den forventede tidsramme.

Kommissionen bragte straks disse problemer op på højeste niveau i den virksomhed, som har ansvaret for hovedkontrakten om udvikling. I overensstemmelse med kontrakten fik kontrahenten 20 dage til at løse de problemer, som havde vist sig.

Den 7. oktober rapporterede kontrahenten om resultaterne af denne fejlretningsperiode. Kontrahenten rapporterede, at der var gjort store fremskridt, og bekræftede, at man havde tillid til systemets stabilitet og resultater ved gennemførelsen af driftstesten. Både Kommissionen og medlemsstaternes og brugernes eksperter mente imidlertid, at der stadig var for stor usikkerhed og en række uløste problemer. Kontrahenten fik derfor en frist til udgangen af oktober til at løse alle de udestående problemer med støtte fra de medlemsstater og brugere, som accepterede at teste fejlretningerne.

Driftstestene blev genoptaget den 5. november og afsluttet den 17. december. Evalueringen af denne testkampagne var endnu ikke afsluttet ved udgangen af rapporteringsperioden. En foreløbig analyse viser, at afslutningskriterierne for driftstesten (dvs. ingen blokeringsproblemer og ingen større fejl) ikke er opfyldt på trods af de store forbedringer, som er opnået i efteråret.

2.1.6. Operationel forvaltning

Forhandlingerne med Frankrig om de aktiviteter, som skal gennemføres for at forberede idriftsættelsen af systemet og uddannelsen af det personale, der skal varetage den fælles forvaltning af SIS II, VIS og BMS, fandt sted i den periode, som er omfattet af denne rapport. I begyndelsen af 2009 vil der blive underskrevet en række ændringer til de eksisterende kontrakter. De franske myndigheder har haft problemer med at rekruttere tilstrækkeligt kvalificerede medarbejdere.

3. FORVALTNING

3.1. Tidsplan

Nødvendigheden af at indstille driftstesten i september, de deraf følgende forsinkelser i forbindelse med fejlretningsperioden på 20 dage og den yderligere testperiode har medført, at alle eksisterende marginer i projektplanen er brugt op, hvilket betyder, at det er nødvendigt at ændre tidsplanen for projektet. Ændringen af tidsplanen bør dog udsættes, indtil analysen af resultaterne af driftstesten er afsluttet. I september fastlagde medlemsstaterne og brugerne en række forudsætninger for, at der kan udarbejdes en realistisk plan:

i) garanti for et stabilt centralt system

ii) en trinvis strategi for testning

iii) større klarhed om driftstestene og de samlede test.

Det stod også klart, at der i en revideret tidsplan skulle tages hensyn til medlemsstaternes og brugernes økonomiske og juridiske begrænsninger.

3.2. Økonomisk forvaltning

De samlede bevillinger til SIS II-aktiviteterne på det almindelige budget for 2008 er på 29 216 484 EUR. Kommissionen vedtog den 21. december 2007 en finansieringsafgørelse med et samlet budget for SIS II på 19 000 000 EUR (aktionsudgifter til Schengeninformationssystemet og andre aktionsudgifter, som kan blive resultatet af denne integration) og et budget for SIS 1+ på 7 620 000 EUR (installation af en kommunikationsinfrastruktur for SIS 1+ og drift og forvaltning af en kommunikationsinfrastruktur for SIS 1+).

Da budgettet for SIS 1+ på 7 620 000 EUR ikke vil blive brugt til denne aktivitet, som blev overtaget af Rådet i begyndelsen af 2008, er beløbet blevet overført til SIS II til brug for de yderligere aktiviteter, som Rådet har anmodet om.

De andre hovedbestanddele af udgifterne til SIS II i 2008 var forberedelse af den operationelle forvaltning, uddannelse og værktøjer, netværk, forberedelse af overdragelse af viden om kildekoden, kontrakter med Frankrig og Østrig (operationel forvaltning), ekstern bistand til udvikling og kvalitetskontrol, ændringer i SIS II, undersøgelser, juridisk rådgivning, en oplysningskampagne samt installering, drift og forvaltning af en kommunikationsinfrastruktur for SIS-miljøet. I slutningen af rapporteringsperioden (i begyndelsen af december 2008) var der indgået forpligtelser for 76,1 % af de samlede bevillinger til SIS II, og der var foretaget betalinger svarende til 57,33 % af betalingsbevillingerne.

3.3. Projektstyring

Da SIS II-projektet omfatter udvikling af og kommunikation mellem et centralt SIS II-system og nationale SIS II-systemer, er regelmæssige møder mellem Kommissionen, medlemsstaterne og brugerne og gennemsigtige bilaterale rapporteringsordninger afgørende for en effektiv projektforvaltning.

3.3.1. Projektstyringsgruppen

Ud over Kommissionens tjenestegrene og projektkontrahenterne indbydes repræsentanter for formandskaberne samt en repræsentant for Schengeninformationssystemets SIS 1+-center (C.SIS) til at deltage i projektstyringsgruppen. Denne gruppe behandler kontraktmæssige spørgsmål og overvåger projektleverancerne og milepælene. Gruppen mødtes fem gange i den periode, som denne rapport vedrører.

3.3.2. SIS II-Udvalget

I forbindelse med udviklingen af SIS II bistås Kommissionen af SIS II-Udvalget. SIS II-Udvalget holdt fem møder i perioden juli-december 2008.

Ud over de regelmæssige møder i SIS II-Udvalget afholdes der møder i en række underudvalg med deltagelse af medlemsstaternes og brugernes eksperter, hvor man drøfter tekniske spørgsmål. Disse møder fokuserer som regel på spørgsmål i forbindelse med specifikke projektleverancer.

- Den rådgivende testgruppe udtaler sig til SIS II-Udvalget om spørgsmål vedrørende tilrettelæggelsen, gennemførelsen og fortolkningen af test. Denne gruppe holdt 20 møder i rapporteringsperioden.

- Gruppen for forvaltning af ændringer rådgiver om klassificering, kvalificering og den mulige virkning af at rette op på de indberettede problemer. Denne arbejdsgruppe, som også rapporterer til SIS II-Udvalget, mødtes fire gange i rapporteringsperioden.

- Siden migreringsgruppen afleverede sine konklusioner, er der blevet afholdt SIS II-migreringsworkshopper for at rådgive SIS II-Udvalget og videreføre arbejdet med dette vigtige emne.

3.3.3. National planlægning og koordinering

Der er inden for rammerne af SIS II-Udvalget oprettet en arbejdsgruppe bestående af medlemsstaternes og brugernes nationale projektledere. Formålet med møderne for de nationale projektledere er at behandle detaljerede planlægningsspørgsmål, risici og aktiviteter vedrørende både det centrale projekt og de nationale projekter. I denne rapporteringsperiode har der været afholdt fem møder for de nationale projektledere.

Medlemsstaterne og brugerne er blevet bedt om at indsende månedlige rapporter til de nationale projektlederes møder for at give en indgående redegørelse for, hvor langt de er nået med udviklingen.

Af forsigtighedshensyn blev Kommissionen, medlemsstaterne og brugerne enige om, at det var ønskeligt at begynde at overveje, hvilket arbejde og hvilke procedurer der er nødvendige, hvis driftstesten, som blev sat i gang igen den 5. november, ikke gav klare resultater. Denne proces omfatter en teknisk diagnose af de problemer, som er opstået i forbindelse med udviklingen af SIS II, og udarbejdelsen af en skitse til mulige scenarier for nødsituationer. Til det formål blev der fra midten af november til midten af december afholdt syv ekspertmøder og tre workshopper under arbejdsgruppen for nationale projektledere for at analysere de udestående tekniske problemer med it-udviklingen og skitsere de strategier, som kan bruges til at løse dem. Desuden indgik Kommissionen kontrakter med to større it-konsulentfirmaer, der skal levere ekspertise i forbindelse med dette arbejde. Der er visse nuanceforskelle i deres tekniske vurdering, men begge kontrahenter konkluderer i deres rapporter, at de udestående problemer kan løses uden en større ændring af SIS II-applikationen, og at der er behov for en række reparationer og forbedringer, uanset hvad resultatet af driftstesten bliver. De anbefalede også, at man tog testmetoden op til revision og gennemførte en række organisationsmæssige ændringer med henblik på at indføre en samlet programforvaltningsstrategi.

3.3.4. Rådet

Kommissionen deltager i møderne i de arbejdsgrupper i Rådet og de ministerråd, som er ansvarlige for Schengeninformationssystemet, og aflægger mundtlig rapport om fremskridtene med SIS II-projektet og de risici, der er forbundet med det (Kommissionen sender rutinemæssigt hver måned SIS II-Udvalget en skriftlig rapport om SIS II-projektet, som omfatter fremskridtene med projektet og risiciene).

Retsakterne om migrering til SIS II (Rådets forordning (EF) nr. 1140/2008 og Rådets afgørelse 2008/839/RIA om overgang fra Schengeninformationssystemet (SIS 1+) til anden generation af Schengeninformationssystemet (SIS II)) blev vedtaget på RIA-Rådets møde den 24. oktober 2008. På alle møderne i Artikel 36-Udvalget blev der gjort status over, hvor langt man var nået med SIS II-projektet.

4. PRIORITETER FOR DEN NÆSTE RAPPORTERINGSPERIODE

4.1. Udarbejdelse og gennemførelse af en analyse- og reparationsplan for at rette op på de problemer, som opstod under driftstesten

For at man præcist kan finde frem til de underliggende årsager til de tilbageværende problemer med systemet, vil Kommissionen gennemføre en tilbundsgående analyse af SIS II ( kerneårsagsanalyse ), der bygger på det arbejde vedrørende nødforanstaltninger og risikobegrænsende foranstaltninger, som allerede er blevet udført i de sidste måneder af 2008.

På grundlag heraf vil der blive udarbejdet og gennemført en specifik "reparationshandlingsplan". Det erklærede formål vil være at sikre, at det samlede system når op på et stabilitets- og resultatniveau, der mindst svarer til det niveau, som kræves for, at systemet kan bestå driftstesten.

Denne "fejlløsningsperiode" bør også bruges til at tilpasse de nationale systemer ved at foretage systematisk, problemorienteret testning med henblik på at finde frem til og rette op på de resterende uoverensstemmelser i gennemførelsen.

4.2. Samlet programforvaltningsstrategi

For at sikre, at der er den nødvendige overensstemmelse mellem udviklingen af det centrale system og de nationale systemer, vil Kommissionen indføre en samlet programforvaltningsstruktur, som omfatter den centrale og nationale udvikling og inddrager medlemsstaternes, brugernes og Kommissionens projektledere samt kontrahenterne. Denne struktur vil være ansvarlig for at videreudvikle SIS II-systemet i de resterende faser af projektet, fra reparationsperioden over fasen med den samlede test og migreringen til idriftsættelsen af systemet. En af denne strukturs allerførste opgaver vil være at udarbejde en ny overordnet tidsplan for SIS II under hensyntagen til Kommissionens og medlemsstaternes respektive beføjelser.

4.3. Testning

4.3.1. På vej mod en samlet testningsstrategi

De test, som er gennemført siden april 2008, har fremhævet visse mangler i den nuværende testplan. Specielt er visse problemer vedrørende forståelsen af systemspecifikationerne først blevet opdaget på et meget sent tidspunkt, efter at systemerne var blevet sammenkoblet.

Med henblik på at løse dette problem vil Kommissionen sammen med medlemsstaternes og brugernes eksperter udarbejde en ny testplan på grundlag af en samlet testningsstrategi, som vil sikre, at medlemsstaterne og brugerne inddrages fuldt ud. Dette afspejler direkte den ønskede nye forvaltningsstrategi for projektet som helhed. Det team, som får ansvaret for den samlede test, bør etableres samme sted som det centrale system i Strasbourg for at lette kommunikationen mellem Kommissionen og medlemsstaternes og brugernes testeksperter, kontrahenterne og de fremtidige SIS II-operatører, som uddannes på C.SIS. En sådan samlet strategi forventes både at gøre testene mere relevante og fremskynde testfaserne.

4.3.2. Foreløbig systemafleveringstest

Den foreløbige systemafleveringstest (som skal give operationelt realistiske testscenarier, der ideelt omfatter alle medlemsstaterne og brugerne) er blevet forsinket på grund af de problemer, som opstod under driftstesten. De nødvendige forberedelser til denne testfase blev gjort i tæt samarbejde med medlemsstaterne og brugerne. Selv om forberedelserne til den foreløbige systemafleveringstest formelt var startet i den foregående rapporteringsperiode, måtte de stoppes på grund af problemerne med driftstesten.

4.3.3. Forberedelse af den samlede test

Formålet med den samlede test er at vise, at det centrale SIS II, kommunikationsinfrastrukturen og samspillet mellem SIS II og de nationale systemer (N.SIS II) fungerer i overensstemmelse med de tekniske og funktionelle krav, som er fastsat i retsakterne om SIS II. Testene skal også vise, at det centrale SIS II, kommunikationsinfrastrukturen og samspillet mellem det centrale SIS II og de nationale systemer (N.SIS II) kan fungere i overensstemmelse med de ikke-funktionelle krav, bl.a. vedrørende driftssikkerhed, tilgængelighed og resultater. Der er tekniske drøftelser i gang om, hvordan man bedst kan evaluere testresultaterne.

4.4. Fremskridt med migreringen

Udviklingen af den konverter, som skal bruges ved migreringen, vil fortsætte i den næste rapporteringsperiode. Visse testaktiviteter forventes også at starte i den kommende periode. Hvis migreringstestfaserne skal lykkes, er det afgørende, at SIS 1+-testningsmiljøet er til rådighed, og at medlemsstaterne og brugerne yder den nødvendige støtte.

4.5. Operationel forvaltning

Forhandlingerne om den anden kontrakt med Østrig, som vedrører uddannelse og andre tjenester inden idriftsættelsen, og spørgsmålet om Frankrigs færdiggørelse af jobbeskrivelsen for administratoren for backuppen af den centrale enhed i Salzburg vil blive drøftet af Kommissionen, Frankrig og Østrig.

Medlemsstaternes og brugernes eksperter vil blive hørt om, hvilket serviceniveau de forventer leveret, så Kommissionen kan træffe de nødvendige foranstaltninger i god tid inden datoen for idriftsættelsen.

4.6. Sikkerhed og databeskyttelse

Der holdes regelmæssigt bilaterale møder mellem Den Europæiske Tilsynsførende for Databeskyttelse (EDPS) og Kommissionens tjenestegrene, hvor man drøfter spørgsmål vedrørende SIS II. I EDPS's dokument "Inventory 2009" anføres det, at man er i gang med at forberede idriftsættelsen af SIS II, hvor EDPS har en tilsynsrolle.

5. KONKLUSIONER

Driftstesten viser, at antallet af fejl i det centrale SIS II faldt mellem november og december 2008, og at SIS II-funktionerne virker.

I denne fase er der dog en række uløste problemer, som der må gøres noget ved, vedrørende datakonsistens (en ordning, som skal sikre, at oplysningerne i de nationale systemer og det centrale system svarer til hinanden), resultater og systemets driftssikkerhed.

Det forhold, at der stadig er visse fejl, og at der er behov for mere tid for at få løst dem, viser, at datoen for migrering fra SIS 1+ til SIS II, som er fastsat til september 2009, ikke længere er realistisk.

I denne situation er det hensigtsmæssigt straks at indføre en arbejdsmetode, som sikrer en samlet strategi for projektet, herunder en tilbundsgående analyse og en effektiv måde at gennemføre, forvalte og overvåge testene på. Disse elementer indgår i de initiativer vedrørende reparationsplanen, den samlede projektforvaltning og den samlede testmetode, som Kommissionen gennemfører med støtte fra Rådet.

Bilag I

Møder i SIS II-Udvalget og arbejdsgrupperne

a) Møder afholdt i rapporteringsperioden

JULI 2008 |

2 | Møde for de nationale projektledere |

3 | SIS II-Udvalget |

8 | Gruppen for forvaltning af ændringer |

9 | Projektstyringsgruppen |

SEPTEMBER 2008 |

10 | Projektstyringsgruppen |

17 | Møde for de nationale projektledere |

18 | SIS II-Udvalget / Gruppen for forvaltning af ændringer / Migreringsworkshop |

23 | SISVIS-Udvalget (tekniske aspekter af SIS II) |

24 | Gruppen for forvaltning af ændringer |

OKTOBER 2008 |

8 | Projektstyringsgruppen |

14 | Møde for de nationale projektledere |

15 | SIS II-Udvalget |

17 | Migreringsworkshop |

23 | Gruppen for forvaltning af ændringer |

NOVEMBER 2008 |

13 | Projektstyringsgruppen / Migreringsworkshop |

17 | Møde for de nationale projektledere |

19 | SIS II-Udvalget |

26 | Gruppen for forvaltning af ændringer |

DECEMBER 2008 |

1 | SISVIS-Udvalget (SIRENE) |

10 | Projektstyringsgruppen |

17 | Møde for de nationale projektledere / SIS II-Udvalget |

b) Møder, som allerede er planlagt for den kommende rapporteringsperiode

JANUAR 2009 |

12 | Styringsgruppen for det samlede SIS II-projekt |

14 | Gruppen for forvaltning af ændringer / Migreringsworkshop |

19 | Møde for de nationale projektledere |

20 | SISVIS-Udvalget (tekniske aspekter af SIS II) |

FEBRUAR 2009 |

2 | Styringsgruppen for det samlede SIS II-projekt |

10 | Styringsgruppen for det samlede SIS II-projekt |

16 | Styringsgruppen for det samlede SIS II-projekt |

18 | Gruppen for forvaltning af ændringer |

20 | SISVIS-Udvalget (SIRENE) |

24 | Styringsgruppen for det samlede SIS II-projekt |

25 | Møde for de nationale projektledere |

26 | SISVIS-Udvalget (tekniske aspekter af SIS II) |

MARTS 2009 |

3 | Styringsgruppen for det samlede SIS II-projekt |

9 | Styringsgruppen for det samlede SIS II-projekt |

17 | Styringsgruppen for det samlede SIS II-projekt |

23 | Møde for de nationale projektledere |

24 | SISVIS-Udvalget (tekniske aspekter af SIS II) |

APRIL 2009 |

21 | Møde for de nationale projektledere |

22 | SISVIS-Udvalget (tekniske aspekter af SIS II) |

[1] EFT L 328 af 13.12.2001, ændret ved Rådets forordning (EF) nr. 1988/2006, EUT L 411 af 30.12.2006, s. 1 (ændringerne i forordningen fra 2006 vedrører ikke artikel 6).

[2] Rådet nedsatte i februar 2008 gruppen "Venner af SIS II", som især skal følge gennemførelsen af SIS II i medlemsstaterne og hos brugerne.

[3] EUT L 299 af 8.11.2008, s. 1.

[4] EUT L 299 af 8.11.2008, s. 43.

[5] De nødvendige foranstaltninger vedrørende brugen af krypteringsværktøjet for SIS II skal færdiggøres.